钦定古今图书集成/明伦汇编/官常典/第780卷 > 羊烈
## 钦定古今图书集成/明伦汇编/官常典/第780卷 > 羊烈

按《北齐书》本传，“烈字信卿，太山钜平人也。晋太仆卿
琇之八世孙，魏梁州刺史祉之弟子。父灵珍，魏兖州
别驾。烈少通敏，自修立，有成人之风。好读书，能言名
理，以元学知名。魏孝昌中，烈从兄偘为太守，据郡起
兵外叛。烈潜知其谋，深惧家祸，与从兄广平太守敦
驰赴洛阳告难。朝廷将加厚赏，烈告人云：‘譬如斩手
全躯，所存者大故尔，岂有幸从兄之败，以为己利乎’？”
卒无所受。弱冠，州辟主簿，又兼治中从事。刺史方以
吏事为意，以干济见知。释巾太师、咸阳王行参军，迁
秘书郎。显祖初，为仪同三司、开府仓曹参军事。天保
初，授太子步兵校尉、轻车将军，寻迁并省比部郎中，
除司徒属，频历尚书祠部、左右民郎中，所在咸为称
职。九年，除阳平太守，治有能名。是时频有灾蝗，犬牙
不入阳平境，敕书褒美焉。皇建二年，迁光禄少卿，加
龙骧将军、兖州大中正，又进号平南将军。天统中，除
大中大夫，兼光禄少卿。武平初，除骠骑将军、义州刺
史，寻以老疾还乡。周大象中，卒。烈家传素业，闺门修
饰，为世所称，一门女“不再醮。”魏太和中，于兖州造一
尼寺，女寡居无子者，并出家为尼，咸存戒行。烈天统
中与尚书毕义云争兖州大中正，义云盛称门阀，云：
“我累世本州刺史，卿世为我家故吏。”烈答云：“卿自毕
轨被诛以还，寂无人物。近日刺史，皆是疆场之上，彼
此而得，何足为言？岂若我汉之河南尹，晋之太傅，名
德学行，百代传美，且男清女贞，足以相冠，自外多可
称也。”盖讥义云之帷薄焉。